מיצד

מיצד (אַסְפָר) היא התנחלות ויישוב קהילתי בהרי יהודה, בדרום רכס כנוב בין בית לחם לחברון. מיצד משתייך לארגון יישובי פועלי אגודת ישראל ולמועצה אזורית גוש עציון, בה הוא מהווה את היישוב הדרומי ביותר. שטחו כ-15,000 דונם. הנוף הנשקף ממיצד הודות לגובהו הרב צופה מגשר המיתרים שבירושלים מצפון ועד ערד בדרום, ומחברון במערב ועד ים המלח באזור עין גדי ממזרח. המוטו של מיצד הוא "תורה ושלווה בהרי יהודה". היסטוריה בשנת 1983 הוקמה במקום היאחזות נח"ל בשם "נח"ל אספר". שנה לאחר מכן, בי' באב תשמ"ד (1984), נוסד היישוב על ידי עולים מארצות הברית, מבריטניה, מדרום אפריקה ומצרפת, שלמדו בישיבת התפוצות בירושלים וביניהם ראש ישיבת התפוצות הרב מרדכי גולדשטיין. שם היישוב הרשמי הוא "אספר". מקור השם מבאר אספר, בה חנו יונתן הוופסי, שמעון התרסי ויוחנן הגדי, אחיו של יהודה המכבי לפני חידוש המרד בסלאוקים, כאמור: ”וּבְהִוָּדַע זֹאת לְיוֹנָתָן וּלְשִׁמְעוֹן אָחִיו וּלְכֹל הָאֲנָשִׁים אֲשֶׁר אִיתּוֹ בָּרְחוּ אֶל מִדְבַּר תְּקוֹעַ וַיַּחֲנוּ עַל מֵי בְּאֵר אַסְפָר.” (חשמונאים א', ט' ל"ג) הבאר מזוהה בימינו עם ח'רבת זפרן הסמוכה. במועצת גוש עציון מכנים את היישוב "מיצד שמעון", שם שניתן על ידי ועדת השמות הממשלתית ליישוב סמוך[דרושה הבהרה], על שם שמעון החשמונאי. באוגוסט 2000 הוקם ממזרח למיצד היישוב פני קדם, המנהל אורח חיים קהילתי, דתי ובשנת 2013 התגוררו בו 55 משפחות והחלה הרחבתו ב-300 יחידות דיור. אוכלוסייה וחיי קהילה היישוב בעל צביון יהודי חרדי. לפי נתוני הלמ"ס לסוף 2021 התגוררו בו כ-1,100 תושבים. ילדי היישוב לומדים בתלמודי תורה ובסמינרים של בית יעקב. המגורים במיצד מותנים באישור ועדת קבלה, שתפקידה לשמר את הצביון החרדי של מיצד. קהילת מיצד מונה כמאתיים משפחות וכולל בוגרים של מגוון רחב של ישיבות וסמינרים. עקב הביקוש הגובר בשנים האחרונות של בני תורה מקהילות שונות בארץ להתגורר ביישוב, נפתח פרויקט מגורים חדש בשם שכונת רמות מיצד. בבית הכנסת מתקיים כולל אברכים בחמש מסגרות שונות בכל שעות היממה. נוסח התפילות בבית הכנסת הוא נוסח אשכנז. רב היישוב הוא הרב ישראל גולדשטיין, בוגר ישיבת חברון ובנו של הרב מרדכי גולדשטיין, ראש ישיבת התפוצות. לשירות התושבים פועלים במיצד סניף של קופת חולים כללית, מכולת, מתנ"ס, שירותי חירום רפואיים, מקווה טהרה, אוצר ספרים, חדר פעילות לילדים, ספרייה ואולם שמחות. בפאתי היישוב ממוקם בסיס צבאי החולש על כל מזרח גוש עציון. חינוך ביישוב מסגרות חינוכיות, ממעון תינוקות ועד תלמוד תורה ובית ספר לבנות. החל מגיל הגן מתקיימות מסגרות חינוך נפרדות, לבנים ולבנות. בנים הלומדים בכיתות הגבוהות, אשר אין להם מענה מקומי, נוסעים ללמוד בתלמודי תורה בביתר עילית או בירושלים. בנות היישוב לומדות בבית ספר המקומי "בית יעקב מיצד" (א-ד) וחלקן נוסעות לבית הספר "בית יעקב" במעלה עמוס. במיצד שוכנת ישיבה "נחלת יאיר", בראשות הרב יצחק לופוליאנסקי. בשנת תשפ"ד עברה ליישוב ישיבה נוספת מטלזסטון בראשות הרב רפאל קוק, בה לומדים כעשרים וחמישה בחורים. תעסוקה היישוב מספק תעסוקה במוסדות החינוך שביישוב בהוראה או כצוות מסייע. ישנם תושבים העובדים במקצועות שונים, כמו כתיבת סת"ם, סחר בינלאומי, סוכני נסיעות ועוד. ישנם תושבים העובדים בערי וביישובי הסביבה. כמו כן קיים במקום סניף של "יד שרה" המעסיק מוקדניות. קישורים חיצוניים אתר האינטרנט הרשמי של מיצד מיצד, באתר מועצת יש"ע מלווה מלכה ביישוב מיצד 30 שנה ליישוב מיצד, סרטון באתר יוטיוב אספר (יהודה ושומרון), דף שער בספרייה הלאומית הערות שוליים